Denel-werknemers dalk Desember-salarisse kwytDie vakbond Solidariteit het Dinsdag, nadat hy met die bestuur van die staatsbeheerde entiteit Denel vergader het, sy skok en kommer uitgespreek rakende die moontlike niebetaling van Desember-salarisse aan werkers van dié maatskappy. Die vakbond het gewaarsku dat die niebetaling van salarisse tot groot onstabiliteit en arbeidsonrus kan lei wat die hele ekonomie verder kan demp. Volgens Deon Reyneke, adjunkhoofsekretaris van Solidariteit, is die maatskappy se huidige finansiële probleme te wyte aan swak bestuur en beplanning. “Dit is maar net nóg ŉ sprekende voorbeeld van ŉ staatsbeheerde entiteit wat weens wanbestuur groot verliese ly terwyl sy werksmag, en trouens die hele Suid-Afrika, daarvoor moet boet,” het Reyneke gesê. Reyneke meen die maatskappy verkeer in ŉ geweldige finansiële verknorsing. “Die maatskappy benodig nog sowat R130 miljoen nét om sy salarisuitbetalings vir Desember te kan doen. Dit is benewens die enorme bedrae skuld wat ook nou deur sy krediteure geëis word,” het hy verduidelik. Denel het volgens Reyneke intussen aansoek by die tesourie gedoen om ŉ waarborg van sowat R850 miljoen te bekom om hom in staat te stel om ŉ lening aan te gaan om verligting te bring. “Afgesien van die werkers wat swaar getref word, sal die belastingbetaler moontlik ook verder moet opdok vir die wanbestuur soos wat die geval by talle ander staatsentiteite in Suid-Afrika is,” het hy gesê. Hy het ook onthul dat Solidariteit ŉ geskil met die maatskappy verklaar het nadat dit bekend geword het dat Denel die geld, wat deel van werknemers se kostepakette uitmaak en wat hy namens sy werkers eenkant behoort te hou om sodoende 13de tjeks uit te betaal, glo verkwis het. “Nie net is werknemers by Denel moontlik sonder ŉ salaris vir die maand nie, maar die maatskappy het boonop die geld wat die werkers self betaal om ŉ 13de tjek te ontvang ook opgebruik sonder dat die nodige toestemming bekom is. Dit is verregaande,” het Reyneke gesê. Solidariteit verkeer nou namens sy lede in gesprek met Denel se bestuur. “Solidariteit sal nie huiwer om die nodige stappe te doen indien Denel nie sy kontraktuele verpligting met sy werknemers nakom nie,” het Reyneke gewaarsku.